ኤርትራ ወረርሽኙን ለመከላከል የተለገሳትን የሕክምና ቁሳቁሶች የጫነ አውሮፕላን ወደ አየር ክልሏ እንዳይገባ መከልከሏ ተሰማ
በኤርትራ በቫይረሱ የተያዙ ሰዎች ቁጥር 31 ሲደርሱ ከቤት ያለመውጣት ሕግ ወጥቷልየቻይናው ቢሊዬነር የአሊባባ ባለቤት ጃክ ማ የኮሮና ቫይረስ ሥርጭት በአፍሪካ ጉዳት እንዳያደርስ ለሁሉም የአፍሪካ አገሮች የላኩት የሕክምና መርጃ ቁሳቁስ ወደ ኤርትራ እንዲደርስ ተልኮ የነበረ ቢሆንም፣ የሕክምና ቁሳቁሶች የጫነው አውሮፕላን ወደ አየር ክልሏ እንዳይገባ መከልከሏ ተሰማ።ጃክ ማ የአፍሪካ አገሮች የኮሮና ቫይረስን የመከላከል አቅማቸውን እንዲገነቡ የተለያዩ የሕክምና ቁሳቁሶችን መለገሳቸው የሚታወስ ነው፡፡ ባለሀብቱ ከጠቅላይ ሚኒስትር ዓብይ አህመድ (ዶ/ር) ጋር ባደረጉት ስምምነት መሠረት፣ የኢትዮጵያ አየር መንገድ የሕክምና ቁሳቁሶቹን ለሁሉም የአፍሪካ አገሮች እ.ኤ.አ. ከማርች 23 ቀን 2020 ጀምሮ የማጓጓዝ አገልግሎት እንዲሰጥ ተደርጓል።የኢትዮጵያ አየር መንገድ ባለሀብቱ የለገሷቸውን የሕክምና ቁሳቁሶች ለማድረስ ባደረገው የመጀመርያ በረራ ጎረቤት አገር የሆነችውን ኤርትራን ያስቀደመ ሲሆን፣ በዚህ የመጀመርያ በረራ ውስጥም ከኤርትራ ቀጥሎ፣ ጂቡቲ፣ ሱዳንና ግብፅ እንደሚሆኑ በይፋ አስታውቆ ነበር።አየር መንገዱ ሁሉንም የሕክምና ቁሳቁሶች ለሁሉም አከፋፍሎ ያጠናቀቀ ቢሆንም፣ ወደ ኤርትራ ተልኮ የነበረውን ግን የአገሪቱ መንግሥት እንዳልተረከበ ታውቋል።ይህ ለምን እንደሆነ ሪፖርተር ያነጋገራቸው የአፍሪካ የበሽታዎች መከላከያ ማዕከል (CDC) የሕዝብ ግንኙነት ኃላፊ ቶማስ ኝቦጋ፣ የሕክምና ቁሳቁሶቹን የጫነው የኢትዮጵያ አየር መንገድ በተጠቀሰው የመጀመርያ በረራ ወደ ኤርትራ የተጓዘ ቢሆንም፣ አውሮፕላኑ በኤርትራ ማረፍ ባለመቻሉ ቁሳቁሶቹን ይዞ ወደ ሌሎች መዳረሻዎች እንደተጓዘና የኤርትራ ድርሻም እስካሁን እንዳልደረሰ አረጋግጠዋል።የቻይናው ባለሀብት ለእያንዳንዱ የአፍሪካ አገር 20,000 የቫይረስ መመርመሪያ ኪቶችን፣ 10,000 የፊት መከለያ ጭምብሎችን፣ እንዲሁም 1,000 ለሕክምና ባለሙያዎች የሚያገለግሉ የመከላከያ ጋዋኖችና የፊት መከለያዎችን የለገሱ ቢሆንም፣ ኤርትራ እነዚህን ዕርዳታዎች እስካሁን እንዳልተቀበለች ገልጸዋል።በርካታ አገሮች ቫይረሱ ወደ አገራቸው እንዳይገባ ወይም የሥርጭት መጠኑን ለመቀነስ ሲሉ የአየርም ሆነ የየብስ ድንበሮቻቸውን ለመንገደኞች የዘጉ ቢሆንም፣ የአደጋ ጊዜ በረራ ለሚያደርጉ አውሮፕላኖችና የጭነት በረራዎችን እንዳልከለከሉ ኃላፊው ጠቁመዋል።ነገር ግን ወደ ኤርትራ የተላከውን ዕርዳታ የጫነው አውሮፕላን ለምን ማረፍ እንዳልቻለ መረጃ እንደሌላቸው ገልጸዋል።ከኤርትራ የወጡ መረጃዎች የአገሪቱ መንግሥት ማንኛውም ዓይነት በረራ ወደ ኤርትራም ሆነ ከኤርትራ ውጭ እንዳይደረግ ቀድሞ በመወሰኑ የተፈጠረ ችግር እንደሆነ ቢገልጹም፣ አሁንም ከቻይና ባለሀብት የተላከውን ዕርዳታ ለመቀበል ፍላጎት እንዳላቸው ወይም እንደ ሌላቸው ያሉት ነገር የለም።የአሜሪካ ድምፅ የእንግሊዝኛ ቋንቋ አገልግሎት በጉዳዩ ላይ ያነጋገራቸው የጠቅላይ ሚኒስትር ጽሕፈት ቤት ቃል አቀባይ ባልደረባ ቢልለኔ ሥዩም፣ የተፈጠረውን ችግር ለመፍታት ውይይት እየተካሄደ መሆኑን ጠቁመዋል። የኤርትራ መንግሥት ሰኞ መጋቢት 27 ቀን 2012 ዓ.ም. ባወጣው መግለጫ በኮሮና ቫይረስ የተያዙ ሰዎች ቁጥር 31 መድረሱን አስታውቋል።ካለፈው ሳምንት ጀምሮ ለ21 ቀናት የሚቆይ ቤት ውስጥ መቀመጥ የሚያስገድድ ድንጋጌ ተግባራዊ ማድረግ ጀምሯል፡፡ ድንጋጌው በአደጋ ጊዜ ሠራተኞችን፣ በሕግ አስከባሪዎች፣ አስፈላጊ ምርቶችን በሚያመርቱና በሚያቀርቡ ኩባንያዎች ላይ ተግባራዊ እንደማይሆን የኤርትራ መንግሥት አስታውቋል።